Meer opsies as ooit vir gesonde geriefskos | Netwerk24
Deur Petrus Malherbe 28 Oktober 2020 06:01
UCook se vegetariese herderspastei.
Daarmee saam is daar 'n al hoe groter vraag na sogenaamde real food, kos wat vars bestanddele eerder as verwerkte produkte bevat.
UCook, 'n Suid-Afrikaanse onderneming wat reeds bekend is vir sy weeklikse aflewering van vars produkte pasklaar vir spesifieke geregte by verbruikers se huise, bied nou ook sy eie reeks gaar gekookte kos aan. Dit gaan ook in sekere supermarkte te koop wees.
"Die reeks maaltye het ontstaan uit die begrip dat mense nie altyd die energie of inspirasie het om elke dag van die week 'n voedsame, heerlike en gebalanseerde maaltyd voor te berei nie – veral nie gegewe die bykomende spanning waarmee ons almal vanjaar te make het nie," sê Christopher Verster-Cohen, medestigter van UCook.
UCook se bereide maaltye is saamgestel deur 'n verskeidenheid gerekende sjefs van oor Suid-Afrika heen.
Kevin Joseph, uitvoerende sjef van The Oyster Box in Umhlanga in KwaZulu-Natal, het UCook se kerriebredie ontwikkel.
Lapo Magni van Lapo's Kitchen in Kaapstad het 'n lasagne ontwikkel terwyl die sjef en televisiepersoonlikheid Sarah Graham 'n vegetariese herderspastei geskep het.
UCook is nie al onderneming wat probeer voordeel trek uit die jongste gier van klaar voorbereide, gesonde maaltye nie.
Die genoteerde kosmaatskappy Libstar vervaardig reeds 'n verskeidenheid voorbereide maaltye en bakprodukte spesifiek gemik op verbruikers in die middel- tot hoërinkomstemark.
Supermarkgroepe, waaronder Checkers en Woolworths, het ook in die laaste paar jaar begin om hul aanbod voorbereide maaltye aansienlik uit te brei.
Van pasteitjies, vars soppe, braaihoender, spaghetti bolognase, lasagne en vele ander maaltye kan nou gaar en gereed vir die etenstafel by supermarkte aangeskaf word.
Woolworths verkoop ook deesdae "kospakkies" wat op 'n weeklikse basis roteer. Dit bevat al die bestanddele wat nodig is om 'n spesifieke maaltyd self by die huis te maak, resep inkluis.